বাংলায় ধেয়ে আসছে সাইক্লোন?

কলকাতা: চলতি বছর দেশজুড়ে কেমন হতে চলেছে বর্ষা? পূর্বাভাস জারি করল দিল্লির মৌসম ভবন। জানানো হয়েছে, স্বাভাবিকের চেয়ে সামান্য বেশি বৃষ্টি হবে। দেশজুড়েই স্বাভাবিকের থেকে বেশি বৃষ্টি হবে।

মৌসম ভবনের পূর্বাভাস বলছে, ১ জুন থেকে শুরু হতে পারে বর্ষা। আর তা শেষ হবে সেপ্টেম্বরের মাঝামাঝি। স্বাভাবিকের চেয়ে সামান্য বেশি বৃষ্টিপাতের কারণে কৃষিক্ষেত্রের উপকার হবে। ফসল উৎপাদনের পক্ষে এবারের বৃষ্টি সহায়ক ভূমিকা নিতে পারে।

আরও পড়ুন: ফের ভুয়ো সার্টিফিকেট নিয়ে ডাক্তারি পড়ার অভিযোগ

পশ্চিমবঙ্গে বৃষ্টির পরিমাণ কেমন থাকবে? মৌসিম ভবন জানিয়েছে, এখনও পর্যন্ত তেমন কোনও ইঙ্গিত পাওয়া যায়নি। প্রাথমিক ভাবে মনে হচ্ছে, বৃষ্টির পরিমাণ স্বাভাবিক থাকবে।

প্রায় প্রতিবছর মে মাসে সাইক্লোন হয়। বঙ্গোপসাগর তার উৎপত্তিস্থল। যার প্রভাব পড়ে পশ্চিমবঙ্গ, অন্ধ্রপ্রদেশ, ওড়িশা ও প্রতিবেশী দেশ বাংলাদেশে। এবারও কী সাইক্লোনের সম্ভবনা রয়েছে? উত্তরে মৌসিম ভবনের একাধিক আধিকারিক জানান, এখনই সেটা বলা সম্ভব নয়। বর্ষা ঢোকার পর তার গতিপ্রকৃতি দেখে পূর্বাভাস দেওয়া যেতে পারে। মাত্র কয়েকদিনের দিনের মধ্যেই সাইক্লোন তৈরি হয়, তাই এই মুহূর্তে বিস্তারিত আপডেট দেওয়া সম্ভব নয়।

IMD-এর এক আবহাওয়া আধিকারিক জানান, চলতি বছরের চার মাসের বর্ষায় (জুন থেকে সেপ্টেম্বর) দেশে স্বাভাবিকের চেয়ে বেশি বৃষ্টি হতে পারে। মোট বৃষ্টিপাত ৮৭ সেমি। দীর্ঘ-মেয়াদী গড়ের ১০৫ শতাংশ পর্যন্ত হতে পারে। ভারতীয় উপমহাদেশে স্বাভাবিকের থেকে কম বৃষ্টির জন্য যেসব এল নিনো পরিস্থিতি সাধারণত দায়ী থাকে। তবে চলতি বছর সেরকম কোনও পরিস্থিতি তৈরি হওয়ার সম্ভাবনা নেই।